বাঘের পায়ের ছাপ মিলল সুন্দরবনের লোকালয়ে, আতঙ্কে গ্রামবাসীরা

সুন্দরবন: সুন্দরবনের লোকালয়ে বাঘের আতঙ্ক, ঠাকুরান নদীর চরে মিলল পায়ের ছাপ। জঙ্গলের যে পথ দিয়ে বাঘ লোকালয় ঢুকতে পারে বলে মনে করা হচ্ছে সেই পথে নাইলনের জাল দিয়ে ঘিরে ফেলা হয়েছে। বাঘ ধরতে পাতা হয়েছে লোহার খাঁচা।

​ডিসেম্বরের শুরুতেই সুন্দরবনের লোকালয়ে আবারও বাঘের আতঙ্ক। গত রবিবার সকালে দক্ষিণ ২৪ পরগনার পাথরপ্রতিমা ব্লকের শ্রীধরনগর গ্রাম পঞ্চায়েতের এল-প্লট উপেন্দ্রনগরে ঠাকুরান নদীর চরে বাঘের পায়ের ছাপ দেখতে পেয়ে শোরগোল শুরু হয়। স্থানীয় বাসিন্দারা দ্রুত বনদফতরে খবর দেন। ​খবর পেয়েই দক্ষিণ ২৪ পরগনার বনবিভাগের দুই এডিএফও, রেঞ্জার-সহ প্রায় ৬০ জন বনকর্মী দ্রুত ঘটনাস্থলে পৌঁছান। বাঘটিকে লোকালয় থেকে দূরে রাখতে বনকর্মীরা নাইলনের জাল দিয়ে এলাকাটি দ্রুত ঘিরে ফেলেছেন। বাঘ ধরার জন্য ইতিমধ্যেই একটি খাঁচা পাতা হয়েছে বলে জানা গিয়েছে। গতকাল রাতেও বনকর্মীরা ঐ এলাকায় বাঘের গতিবিধি লক্ষ্য করেছেন।

আরও পড়ুন: বাউরী কালচারাল বোর্ডে তীব্র অন্তর্দ্বন্দ্ব, চেয়ারম্যানের বিরুদ্ধে ঝাঁটা হাতে মিছিল

বাঘের পায়ের ছাপ মেলায় ​এলাকার মানুষজন চরম আতঙ্কে রয়েছেন এবং স্বেচ্ছায় গৃহবন্দী হয়ে আছেন। পরিস্থিতি মোকাবিলায় গোবর্ধনপুর উপকূল থানার পুলিশ ও সিভিক ভলান্টিয়াররা এলাকায় মোতায়েন আছেন। বনদফতরের তরফে স্থানীয়দের সতর্ক থাকতে অনুরোধ করা হয়েছে।